Hans J. Henriksen

Hans Jonas Henriksen, på nordsamisk Heandarat-Hánsa (født 28. oktober 1903 i Tana, død 4. september 1977 i Oslo), var en samisk språkmann, oversetter, kulturarbeider og regjeringsrådgiver i samiske spørsmål. 

Henriksen deltok tidlig i samisk organisasjonsarbeide. Fra 1929 til 1953 arbeidet han som språkkonsulent for professor Konrad Nielsen i dennes arbeide med sin samiske ordbok, Lappisk ordbok. Henriksen arbeidet samtidig som oversetter til nordsamisk, også hvor nødvendig med å utvikle samiske ny-ord for ord i moderne norsk uten eksisterende parallell i nordsamisk. Han deltok i komiteen som i 1948 fikk godkjent sin anbefaling til en felles nordsamisk rettskrivning for Norge og Sverige.

I 1953 ble Henriksen tilsatt som leder for Samisk råd for Finnmark. Han var i 1956 med på å starte den nordsamiske avisen Ságat, hvor han også var redaktør i periodene 1958–64 og 1966–67. I 1964 ble han leder for Norsk Sameråd. Han hadde også verv i Nordisk sameråd og Oslo sameforening og var medlem av Samisk salmebokkomite.

Henriksen fikk for sitt arbeide i 1974 Norsk kulturråds ærespris og 1974 Kongens fortjenstmedalje i gull, i 1975 ble han statsstipendiat.
 Referanser 

Kategori:Nordsamiske
Kategori:Statsstipendiater
Kategori:Kongens fortjenstmedalje i gull
Kategori:Personer fra Tana kommune
Kategori:Fødsler i 1903
Kategori:Dødsfall i 1977